《送苏君禹观察之岭右八首 其四》
明代·胡应麟

腰下双悬玉鹿卢，拂天雄剑倚昆吾。褰帷雾洗三苗窟，露冕霜飞百粤途。

荔子尚祠迁客否，蕉花能忆美人无。七星岩畔题诗过，羡杀朱幡在画图。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。